Folketing
2012-05-11

Det er en gængs antagelse, at hvis der skal flere igennem systemet – og gerne hurtigere – så må det også betyde forringelser af kvaliteten. Den automatik eksisterer ikke for Socialdemokraterne. Vi tør godt være ambitiøse både på kvantitet og kvalitet. Hvis Danmark skal være konkurrencedygtigt i fremtiden, kommer vi simpelt hen ikke uden om det. Samtidig er det vigtigt at sige, at en så ambitiøs målsætning om at øge uddannelsesniveauet og få flere igennem uddannelserne selvfølgelig skal være fuldt finansieret. Det vil sige, at uddannelsesinstitutionerne naturligvis skal have taxameterdækning og altså får finansiering til at kunne øge optaget. Det siger sig selv, at det er en forudsætning for fortsat at kunne udvikle kvaliteten af uddannelserne. Det mener vi også der er gode forudsætninger for, og det vil vi selvfølgelig løbende holde universiteterne og de øvrige uddannelsesinstitutioner op på. Derfor har vi jo også – som ministeren var inde på – gjort kvalitet til et af de parametre, som vi igennem udviklingskontrakterne vil måle universiteterne på.